Hond sak en pak op stasie gelosDie DBV in Skotland het die foto van Kai op Facebook gedeel. Die DBV in Skotland het op sy Facebook-blad gesê die Sharpei-kruising is Vrydagaand by die stasie gevind waar hy aan ŉ reling vasgemaak was. Die reun, wat vermoedelik tussen twee en drie jaar oud is, het ŉ mikroskyfie onder sy nekvel gehad en daar is vasgestel sy naam is Kai. “Ons het die persoon wat die mikroskyfie geregistreer het gekontak, maar die persoon voer aan hy het die hond in 2013 op Gumtree verkoop. Ongelukkig kon hulle nie vir ons die adres gee van die persoon wat die hond gekoop het nie,” het die DBV op Facebook gesê. STV News berig dat daar ŉ kussing, ŉ speelding, kos en ŉ bak in die tas gevind is. “Hierdie geval beklemtoon die moontlike gevolge daarvan om diere op die internet te verkoop aangesien dit dikwels daartoe lei dat mense op die ingewing van die oomblik troeteldiere koop waarvan hulle baie min weet.” Talle mense het intussen reeds op die DBV se Facebook-blad aangedui dat hulle vir Kai wil aanneem. Sy storie het ook reeds wêreldwyd die nuus gehaal.